Meta laver smartwatch med ‘notch’

Facebook skiftede i sidste uge navnet på moderselskabet til Meta, hvilket skal reflektere Zuckerbergs vision om et metaverse, der smelter den digitale og analoge verden sammen. Et af de produkter, der skal underbygge denne strategi, er angiveligt et smartwatch – med indbygget kamera.

Nyhedstjenesten Bloomberg har delt et billede af Metas nye smartwatch. Billedet er fundet i den app, der håndterer solbrillerne Ray-Ban Stories; et sæt “smage” solbriller, der kan optage og uploade videoer til Facebook og Instagram.

Bortset fra, at Meta-uret med sit kvadratiske skærm og afrundede hjørner ligner en prototype på et Apple Watch, så kan man på billedet se, at uret er udstyret med en “Apple-specialitet”, nemlig en ‘notch’. Den indeholder naturligvis kameralinsen.

Der er ikke nogen informationer om urets specifikationer, men Bloomberg hævder, at remmen kan skiftes og at kameraet kan benyttes til videokonferencer. Noget som hverken Apple eller andre kan tilbyde på deres smartwatches.

Det fortælles videre, at Meta-uret vil kunne bruges med både iPhone og Android-telefoner.

Det er endnu uvist om uret overhovedet kommer i produktion. Bloomberg hævder godt nok, at Meta planlægger at lancere sit første smartwatch i 2022, men andre kilder siger, at intet endnu er besluttet.

Apple sendte for nyligt den syvende generation af Apple Watch på hylderne – du kan læse vores anmeldelse her.

Meta laver smartwatch med ‘notch’